Situasie in Houtbaai kalm | Netwerk24
Deur Warda Meyer 20 September 2019 11:39
Inwoners het die strate ingevaar en ’n voertuig met ’n petrolbom gegooi en wetstoepassers aangeval omdat die Kaapstad-metro glo voortgaan met uitsettings ondanks vorige beloftes dat hy dit nie sal doen nie.
Roscoe Jacobs, gemeenskapsaktivis, sê inwoners is ontsteld omdat die metro glo gesê het dat uitsettings en die sloping van huise in Hangberg onvermydelik is.
“ ’n Uitsettingsbevel is ook Maandag aan een van die inwoners beteken.”
Die Hangberg Peace and Mediation Forum het Donderdag samesprekings met Dan Plato, burgemeester van Kaapstad, en ander belanghebbendes gevoer.
“Dit het vrugte afgewerp en die stad het dit duidelik gestel dat daar geen planne vir uitsettings in die gebied is nie,” sê Jan Lewis, voorsitter van die forum.
Hy sê die uitsettingsbevel wat wel beteken is, is intussen opsygesit, hangende ’n ondersoek deur die stad.
Volgens Lewis het hulle ’n beroep op die gemeenskap gedoen om die onluste onmiddellik te staak.
Wayne Dyason, die metro se woordvoerder van wetstoepassing, sê teen Vrydag was daar geen betogers nie en is wet en orde herstel.
Meer oor: Betogings | Houtbaai | Misdaad | Geweld